
Еуразиялық экономикалық одақ шеңберіндегі ауыл шаруашылығы өсімдіктері тұқымдарының айналысы туралы
 КЕЛІСІМ

Бұдан әрі мүше мемлекеттер деп аталатын Еуразиялық экономикалық одаққа мүше мемлекеттер
2014 жылғы 29 мамырдағы Еуразиялық экономикалық одақ туралы шартқа негізделе отырып,
ауыл шаруашылығы өсімдіктері тұқымдарының нарығын дамыту және  мүше мемлекеттердің бәсекеге қабілетті ауыл шаруашылығы өнімі өндірісінің көлемін ұлғайту мақсатында ауыл шаруашылығы өсімдіктерінің тұқым шаруашылығы саласындағы ынтымақтастыққа мүше мемлекеттердің өзара мүдделілігін негізге ала отырып,
Еуразиялық экономикалық одақ (бұдан әрі – Одақ) шеңберінде ауыл шаруашылығы өсімдіктері тұқымдарының айналысы, сорттарды сынау және ауыл шаруашылығы өсімдіктерінің тұқым шаруашылығы саласындағы талаптарды біріздендірудің орындылығын тани отырып,
өзара сыйластық, теңдік және ашықтық қағидаттарын сақтай отырып,
төмендегілер туралы келісті:

1-бап

Осы Келісімнің мақсаттары үшін мыналарды білдіретін ұғымдар пайдаланылады:
«ауыл шаруашылығы өсімдіктері сорттарының бірыңғай тізілімі» – ұлттық тізілімдерге енгізілген ауыл шаруашылығы өсімдіктерінің сорттары туралы мәліметтер қамтылатын ортақ ақпараттық ресурс;
«сортты сынау» – сорттың шаруашылықтық және биологиялық қасиеттерін, сондай-ақ ұлттық тізілімге енгізу мақсатында сорттың айрықшалық, біртектілік және тұрақтылық белгілерін айқындау жөніндегі іс-шаралар;
«ұлттық тізілім» – мүше мемлекеттің заңнамасына сәйкес қалыптастырылатын, мүше мемлекеттің аумағында пайдалануға жіберілген (рұқсат етілген, ұсынылатын) ауыл шаруашылығы өсімдіктері сорттарының тізілімі;
«ауыл шаруашылығы өсімдіктері тұқымдарының айналысы» – ауыл шаруашылығы өсімдіктерінің тұқымдарын бір мүше мемлекеттің аумағынан басқа мүше мемлекеттің аумағына өткізу (соның ішінде, Одаққа мүше болып табылмайтын мемлекеттің аумағы арқылы), оларды сақтау және өткізу;
«ауыл шаруашылығы өсімдіктері тұқымдарының егу (отырғызу) сапасы» – тұқымдардың егу (отырғызу) үшін жарамдылығын сипаттайтын, ауыл шаруашылығы өсімдіктері тұқымдарының сапа көрсеткіштерінің жиынтығы;
«ауыл шаруашылығы өсімдіктері» – дәнді, дәнді-бұршақты, жарма, жем-шөп, техникалық, майлы, эфир-майлы, көкөніс, бақша, жеміс, жидек, дәрілік дақылдар, сондай-ақ картоп пен жүзім;
«ауыл шаруашылығы өсімдіктерінің тұқымдары» – өсімдіктердің өзінің тұқымы, көшеттер, жемістер, шоғыр жемістердің бөліктері, жемістер шоғыры, жуашықтар, түйнектер және ауыл шаруашылығы өсімдіктері сорттарының көбеюіне және (немесе) өсімін молайтуына арналған өсімдіктердің басқа да генеративтік және вегетативтік бөліктері;
«тұқым шаруашылығы» – ауыл шаруашылығы өсімдіктерінің тұқымдарын өндіру, орнын ауыстыру, сақтау, өткізу және пайдалану жөніндегі қызмет;
«сорт» – ботаникалық таксондардың ішіндегі ең төменгісі шеңберіндегі ауыл шаруашылығы өсімдіктерінің тобы, ол осы генотипті немесе генотиптер комбинациясын сипаттайтын белгілердің көріну дәрежесі бойынша айқындалады, сол ботаникалық таксондағы ауыл шаруашылығы өсімдіктерінің басқа топтарынан бір немесе бірнеше белгімен не белгілердің көріну дәрежесімен ерекшеленеді және тұрақты болып табылады;
«ауыл шаруашылығы өсімдіктері тұқымдарының сорттық сапасы» – ауыл шаруашылығы өсімдіктері тұқымдарының белгілі бір сортқа тиесілілігін сипаттайтын белгілер жиынтығы.

2-бап

Осы Келісім сорттардың генетикалық бағдарламасында гендік-инженерлік материал болатын ауыл шаруашылығы өсімдіктерінің тұқымдарын қоспағанда, ауыл шаруашылығы өсімдіктері тұқымдарының Одақ шеңберіндегі айналысына байланысты құқықтық қатынастарды реттейді.

3-бап

1. Одақ шеңберінде ауыл шаруашылығы өсімдіктері тұқымдарының айналысы олардың сорттық және егу (отырғызу) сапасы туралы мәліметтер қамтылатын, орыс тілінде және мүше мемлекеттің мемлекеттік тілінде (мемлекеттік тілдерінде) ресімделген (егер бұл мүше мемлекеттің заңнамасында көзделген болса) құжаттар болған кезде жүзеге асырылады.
Егер ауыл шаруашылығы өсімдіктерінің тұқымдары химиялық немесе биологиялық препараттармен өңделген болса, олардың Одақ шеңберіндегі айналысы қапталған түрде жүзеге асырылады, бұл ретте осы тармақтың бірінші абзацында көрсетілген құжаттармен қатар, орыс тілінде және мүше мемлекеттің мемлекеттік тілінде (мемлекеттік тілдерінде) (егер бұл мүше мемлекеттің заңнамасында көзделген болса) осы тұқымдарға ілеспе құжаттарда және олардың таңбалауында (затбелгісінде) көрсетілетін  химиялық немесе биологиялық препараттың атауы туралы ақпарат та болуы керек.
2. Мүше мемлекеттердің ұсыныстары негізінде Еуразиялық экономикалық комиссия (бұдан әрі – Комиссия) бекітетін тізбе бойынша  басқа мүше мемлекеттер берген ауыл шаруашылығы өсімдіктері тұқымдарының сорттық және егу (отырғызу) сапасы туралы мәліметтер қамтылатын құжаттарды мүше мемлекеттер таниды.

4-бап

1. Одақ шеңберінде ауыл шаруашылығы өсімдіктері тұқымдарының айналысына байланысты қызметті ақпараттық қамтамасыз ету мақсатында Комиссия ауыл шаруашылығы өсімдіктері сорттарының бірыңғай тізілімін (бұдан әрі – бірыңғай тізілім) қалыптастырады.
2. Бірыңғай тізілім мүше мемлекеттер Одақтың интеграцияланған ақпараттық жүйесін пайдалана отырып, Комиссияға электрондық түрде беретін және ұлттық тілізімдерде қамтылатын сорттар туралы мәліметтер негізінде қалыптастырылады.
Бірыңғай тізілімді қалыптастыру және жүргізу тәртібін Комиссия айқындайды.

5-бап

Ауыл шаруашылығы өсімдіктеріне сорттық сәйкестендіруді жүргізу,  ауыл шаруашылығы өсімдіктері тұқымдарының сорттық және егу (отырғызу) сапасын айқындау тәсілдерін біріздендіру мақсатында мүше мемлекеттер Комиссия Кеңесі айқындайтын бірыңғай әдістерді қолдануды қамтамасыз етеді.

6-бап

Мүше мемлекеттер өздерінің сорттарды сынау және тұқым шаруашылығы мәселелерін реттейтін заңнамасын біріздендіруге бағытталған шараларды қабылдайды. Мүше мемлекеттердің заңнамасын біріздендіруге бағытталған шаралар тізбесін және осындай біріздендіру мерзімдерін Жоғары Еуразиялық экономикалық кеңес айқындайды.

7-бап

Осы Келісімнің 5-бабына сәйкес қабылданатын Комиссия Кеңесінің актілері күшіне енгенге дейін мүше мемлекеттерде ауыл шаруашылығы өсімдіктеріне сорттық сәйкестендіру жүргізудің, ауыл шаруашылығы өсімдіктері тұқымдарының сорттық және егу (отырғызу) сапасын айқындаудың мүше мемлекеттердің заңнамасында белгіленген әдістері қолданылады.

8-бап

Осы Келісім Одақ шеңберінде жасалған халықаралық шарт болып табылады және Одақ құқығына кіреді.

9-бап

Осы Келісімді түсіндіруге және (немесе) қолдануға байланысты даулар 2014 жылғы 29 мамырдағы Еуразиялық экономикалық одақ туралы шартта айқындалған тәртіппен шешіледі.

10-бап

Мүше мемлекеттердің уағдаласуы бойынша осы Келісімге жекелеген хаттамалармен ресімделетін және осы Келісімнің ажырамас бөлігі болып табылатын өзгерістер енгізілуі мүмкін.

11-бап

Осы Келісім мүше мемлекеттердің оның күшіне ену үшін қажетті мемлекетішілік рәсімдерді орындағаны туралы соңғы жазбаша хабарламаны депозитарий дипломатиялық арналар арқылы алған күннен бастап күнтізбелік 30 күн өткен соң күшіне енеді.

2017 жылғы 7 қарашада Мәскеу қаласында  орыс тілінде бір түпнұсқа данада жасалды. 
Осы Келісімнің түпнұсқа данасы Еуразиялық экономикалық комиссияда сақталады, ол осы Келісімнің депозитарийі бола отырып, әрбір мүше мемлекетке оның куәландырылған көшірмесін жібереді.

